Document ID: 32013R0717

Title and Content:
ΚΑΝΟΝΙΣΜΌΣ (ΕΕ) αριθ. 717/2013 ΤΗΣ ΕΠΙΤΡΟΠΉΣ της 25ης Ιουλίου 2013 για την τροποποίηση του κανονισμού (ΕΕ) αριθ. 142/2011 όσον αφορά τις καταχωρίσεις για την καλή διαβίωση των ζώων σε ορισμένα υποδείγματα υγειονομικών πιστοποιητικών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (1), και ιδίως το άρθρο 42 παράγραφος 2 στοιχείο δ) πρώτο εδάφιο, Εκτιμώντας τα ακόλουθα: (1) Ο κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (2), προβλέπει ότι οι αποστολές ζωικών υποπροϊόντων και παράγωγων προϊόντων για εισαγωγή στην Ένωση ή διαμετακόμιση μέσω της Ένωσης θα πρέπει να συνοδεύονται από υγειονομικά πιστοποιητικά σύμφωνα με τα υποδείγματα που περιλαμβάνονται στο παράρτημα XV του κανονισμού. (2) Ορισμένα υποδείγματα πιστοποιητικών που περιλαμβάνονται στο παράρτημα XV του κανονισμού (ΕΕ) αριθ. 142/2011 προβλέπουν ότι ο επίσημος κτηνίατρος θα πρέπει να πιστοποιεί τη συμμόρφωση με τους κανόνες για την καλή διαβίωση των ζώων, οι οποίοι ορίζονται στην οδηγία 93/119/ΕΚ του Συμβουλίου, της 22ας Δεκεμβρίου 1993, για την προστασία των ζώων κατά τη σφαγή ή/και τη θανάτωσή τους (3). (3) Ο κανονισμός (ΕΚ) αριθ. 1099/2009 του Συμβουλίου, της 24ης Σεπτεμβρίου 2009, για την προστασία των ζώων κατά τη θανάτωσή τους (4) καταργήθηκε και αντικαταστάθηκε από την οδηγία 93/119/ΕΚ. Ο κανονισμός (ΕΚ) αριθ. 1099/2009 εφαρμόζεται από την 1η Ιανουαρίου 2013. (4) Για λόγους σαφήνειας, οι δηλώσεις σχετικά με την καλή διαβίωση των ζώων στα υποδείγματα υγειονομικών πιστοποιητικών του παραρτήματος XV κεφάλαιο 3(Δ), κεφάλαιο 3(ΣΤ) σημείο II.1.3 στοιχείο β) σημείο iv) και κεφάλαιο 8 σημείο II.2.2 στοιχείο β) σημείο iv) του κανονισμού (ΕΕ) αριθ. 142/2011 θα πρέπει να επικαιροποιηθούν. (5) Για την αποφυγή κάθε διαταραχής του εμπορίου, θα πρέπει να επιτραπεί για μια μεταβατική περίοδο η χρήση πιστοποιητικών που εκδόθηκαν σύμφωνα με τον κανονισμό (ΕΕ) αριθ. 142/2011 πριν από την έναρξη ισχύος του παρόντος κανονισμού. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα XV του κανονισμού (ΕΕ) αριθ. 142/2011 τροποποιείται σύμφωνα με το παράρτημα του παρόντος κανονισμού. Άρθρο 2 Για μια μεταβατική περίοδο που λήγει στις 31 Ιανουαρίου 2014, οι αποστολές προϊόντων ζωικής προέλευσης που συνοδεύονται από πιστοποιητικά που εκδίδονται πριν από την 1η Δεκεμβρίου 2013, σύμφωνα με τα υποδείγματα που περιλαμβάνονται στο παράρτημα XV του κανονισμού (ΕΕ) αριθ. 142/2011, πριν από τις τροποποιήσεις που εισάγει ο παρών κανονισμός, μπορούν να εξακολουθήσουν να εισέρχονται στην Ένωση. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Δεκεμβρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Ιουλίου 2013.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
1277
3098
614
3156
2720
2737
5877

EuroVoc IDs (Expanded): 2442
1277
3098
614
3156
2720
2737
5877

Dataset Source: meu

Split: test